
Hova tovább Budapest?

Kulcsszavak: városfejlesztési stratégia; integrált várostervezés; TDM; nemzetközi jó gyakorlatok
A következő dolgozatban a sikeres városfejlesztési stratégiákat vizsgáljuk meg. A szempontok alapján elemezzük Budapest turisztikai városfejlesztési stratégiáját. A téma relevanciáját az adja, hogy Budapest az ország első számú nemzetközi turisták által látogatott desztinációja, azonban az iparági adatok szerint még sok potenciállal rendelkezik. Azt kutattuk, hogy a nemzetközi jó gyakorlatok alapján mi szükséges ahhoz, hogy egy főváros sikerrel tudjon változtatni turisztikai kínálatán, annak megítélésén. Hipotézisünk szerint a tudatos és integrált várostervezés alapozhatja meg egy város turisztikai értékkínálatának a város számára magasabb jövedelemtermelés irányába való fejlesztését. Az azonosított jó gyakorlatok alapján Budapesten gyengén valósul meg az integrált várostervezés. A konferenciaturizmus infrastrukturális háttere nem kielégítő és erre vonatkozóan nem érvényesíthetőek szakmai érvek. Továbbá a magánszektor bevonása a turizmusfejlesztésbe a fővárosi TDM iroda hiányában nem látszik elérhetőnek. Az attrakciók között van domináns elem (gyógy- és egészségturizmus), ám ez nem felel meg a komplex, magas látogatószámot tartósan vonzó jó gyakorlatban azonosított kitételnek.



